Anti-gender-liike

Anti-gender-liike on kansainvälinen liike, joka vastustaa niin sanottua ”gender-ideologiaa”, ”gender-teoriaa” tai ”genderismiä”. Antigenderistit siis katsovat, että (biologinen) sukupuoli (engl. "sex") on binäärinen ja käsitteitä gender sosiaalinen sukupuoli (engl. "gender") ja sukupuoli-identiteetti (engl. "gender identity") ei pidä sekoittaa toisiinsa eikä korostaa ohi biologisen sukupuolen. Se ei vastusta sitä, etteikö sukupuoli-identiteettejä voisi olla enemmän kuin kaksi.
Anti-gender-liikkeen kannattajien mukaan "gender-ideologia" on epätieteellinen ja biologianvastainen, mutta mediaan ja yhteiskuntaan levinnyt vahingollinen ideologia. Gender-ideologia on käsite, jolla eri henkilöt tarkoittavat eri asioita. Sitä vastustamalla antigenderistit sanovat puolustavansa naisia ja lapsia sekä tasa-arvoa. Liikkeen vastustajien mukaan anti-gender-liike on tasa-arvon ja vähemmistöjen oikeuksien vastainen.
Ideologia.
Gender-ideologia.
Anti-gender-liikkeessä vastustetaan niin sanottua ”gender-ideologiaa”. Jay W. Richardsin mukaan gender-ideologiaan kuuluvat tai on väitetty kuuluvan esimerkiksi ne käsitykset, että sukupuolia olisi useita, mukaan lukien ”ei-binäärinen”, että ihmistä määrittää hänen sukupuoli-identiteettinsä eli ”sisäinen sukupuolituntemuksensa”, että biologinen sukupuoli olisi vain ”syntymässä määritelty sukupuoli” ja ihminen voisi syntyä ”väärään kehoon”, ja että ihminen voisi valita oman sukupuolensa ja vaihtaa sitä. Osa sisällyttää siihen muutakin.
Eri vastustajat ovat syyttäneet gender-ideologiaa vasemmistolaiseksi tai hyperkapitalistiseksi, totalitaristiseksi tai liiallista yksilönvapautta ajavaksi.
Tavoitteita.
Antigenderistit vastustavat myös käsityksiä, että naisiksi identifioituvat miehet olisivat naisia, joilla pitäisi olla vapaa pääsy naisten tiloihin ja naisten urheiluun, ja että sukupuolidysforiaa kokeville lapsille pitäisi suositella sukupuolenkorjausta, ja sukupuolivähemmistöille pitäisi liputtaa.
Antigenderistit vastustavat koulujen genderismiin pohjautuvaa seksuaalikasvatusta, ennenaikaisena pitämäänsä lasten seksualisointia ja haitallista indoktrinaatiota kouluissa, sekä lasten sukupuoli-identiteettihämmennyksen pimittämistä näiden vanhemmilta. Antigenderistit ovat yhdistäneet gender-ideologiaan myös muun muassa abortin, samaa sukupuolta olevien avioliiton ja seksivalistuksen.
Joidenkin maiden epäuskonnolliset naisasialiikkeet ovat arvostelleet gender-ajattelua muun muassa siitä syystä, että gender-ajatteluun kuuluu vanhakantaiselta ja seksistiseltä vaikuttava, naiseutta rajoittava käsitys, jonka mukaan naisellisen stereotypian vastaisesti ajatteleva tai käyttäytyvä nainen ei olisikaan nainen.
Aito avioliitto ry..
Suomalainen Aito avioliitto ry. pitää anti-gender-ajattelua naismyönteisenä ajattelutapana, koska siinä naisen asema naisena ei heidän mukaansa mitätöidy. Gender-ideologiaa se kutsuu naisten oikeuksien ja tasa-arvon vastaiseksi aatteeksi, koska siinä sukupuoli on vain mielivaltainen ja sisäiseen tuntemukseen perustuva käsite, joka tuo ihmisille sellaisia laillisia oikeuksia, jotka heille eivät kuuluisi. 
Puheenjohtajan mukaan yhdistys on osa anti-gender-liikettä, jos "anti-gender" tarkoittaa ainoastaan sitä, että yhdistys jakaa lisääntymisbiologisen käsityksen sukupuolesta.
Yhdistyksen mukaan sukupuoli on tieteellisestä näkökulmasta synnynnäinen ja pysyvä lisääntymisbiologinen ominaisuus, ja ihminen on siten sukupuoleltaan joko mies tai nainen. Myös Raamattu esittää saman kaksijakoisuuden.
Historia ja tukijat.
Gender-ideologian käsite on peräisin katoliselta kirkolta. Anti-gender-liikkeen nousuun ovat vaikuttaneet vanhoillisten suuntausten voimistuminen islamin piirissä, Yhdysvalloissa noussut kulttuurisota sekä oikeistopopulismin voimistuminen eri maissa. Vuoden 2021 tutkimuksessa lueteltiin 50 herätysliikettä, ajatushautomoa tai muuta toimijaa, jotka ovat rahoittaneet sadoilla miljoonilla dollareilla eurooppalaista äärioikeistoa, anti-gender-aktivismia ja konservatiivisia tahoja.
Suomessa anti-gender-liike on rahoittanut suomalaista Aito avioliitto -yhdistystä. Anti-gender-liikkeen puhetapaa ovat käyttäneet muun muassa perussuomalainen poliitikko Laura Huhtasaari, kristillinen poliitikko Päivi Räsänen, professori Tapio Puolimatka, konservatiivinen teologi Juha Ahvio, useat muut herätyskristilliset toimijat, "Oikea Media" -verkkolehti ja Sinimusta liike.
Anti-gender-liike on vaikuttanut poliittisiin päätöksiin muun muassa Unkarissa ja Puolassa. Unkarin parlamentti hyväksyi vuonna 2021 lain, joka kieltää sukupuoli-ideologian ja sukupuolen vaihtamisen opettamisen lapsille kouluissa. Puolan konservatiivihallitus vastusti vuonna 2021 Istanbulin sopimuksen määritelmää sukupuolelle ("gender"), jota se piti ideologisena ja vahingollisena puolalaiselle yhteiskunnalle. Jotkin puolalaiset kunnat julistautuivat ”gender- ja HLBT-ideologiavapaiksi”.
Arvostelua.
Arvostelijoidensa mukaan anti-gender-liike vastustaa sukupuoli- ja seksuaalivähemmistöjen oikeuksia ja sukupuolten tasa-arvoa. Joidenkin tutkijoiden mukaan ”gender-ideologia” on pelkkä anti-gender-liikkeen keksimä vihollinen. Sitä käytetään esittämään tasa-arvo huonona kehityksenä ja ideologiana, johon esimerkiksi Euroopan unioni ja Yhdistyneet kansakunnat ovat sitoutuneet.
Antigenderismin arvostelijoiden mukaan liike on disinformaatiokampanja, jonka hybridivaikuttamisen takana on muun muassa Venäjä. Liikkeen arvostelijoiden mielestä vähemmistövihan lisääntyminen lisää kansakuntien kahtiajakautumista, mistä etenkin Venäjä hyötyy. Liikettä on arvosteltu nojaamisesta salaliittopuheeseen, jossa gender-aatteen takana ovat feministien, liberaalien, globalistien tai kommunistien salaliitto. Tasa-arvon puolustaminen on pyritty yhdistämään mielikuviin alaikäisten hyväksikäytöstä tai käännyttämisestä. Arvostelijoiden mukaan liike lietsoo moraalipaniikkia muun muassa transihmisiä kohtaan. Anti-gender-toimijat ovat kohdistaneet aktivisteihin, toimittajiin ja tutkijoihin häirintää maalittamisella ja doksaamalla. Vihapuheen vuoksi liikkeen on nähty uhkaavan yleisesti demokratiaa ja ja kansalaisyhteiskunnan toimintaa.
Suomessa vuoden 2019 eurobarometri-kyselyssä 85 prosenttia vastaajista katsoi, että kouluissa pitää saada opetusta sukupuolen moninaisuudesta ja seksuaalisesta suuntautumisesta.